ELEKTRĖNŲ SAVIVALDYBĖS ADMINISTRACIJOS DIREKTORIUS

ĮSAKYMAS

DĖL ELEKTRĖNŲ SAVIVALDYBĖS LAUKO ĮRENGINIŲ, ĮRENGIMŲ, STATINIŲ PRIEŽIŪROS TVARKOS APRAŠO PATVIRTINIMO

2017 m. spalio 25 d. Nr. 03V-1155

Elektrėnai

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 ir 3 punktais, Lietuvos Respublikos sveikatos apsaugos ministro 2015 m. spalio 30 d. įsakymu Nr. V-1208 patvirtintos Lietuvos higienos normos HN 131:2015 „Vaikų žaidimų aikštelės ir patalpos. Bendrieji sveikatos saugos reikalavimai“ 49 punktu:

1. T v i r t i n u Elektrėnų savivaldybės lauko įrenginių, įrengimų, statinių priežiūros tvarkos aprašą (pridedama).

2. N a i k i n u Elektrėnų savivaldybės administracijos direktoriaus 2017 m. rugsėjo 28 d. įsakymą Nr. 03V-1039 „Dėl infrastruktūros eksploatacijos“.

Administracijos direktorius	Virgilijus Pruskas

PATVIRTINTA

Elektrėnų savivaldybės administracijos

direktoriaus 2017 m. spalio 25 d.

įsakymu Nr. 03V-1155

ELEKTRĖNŲ SAVIVALDYBĖS LAUKO

ĮRENGINIŲ, ĮRENGIMŲ, STATINIŲ PRIEŽIŪROS TVARKOS APRAŠAS

I SKYRIUS

BENDROSIOS NUOSTATOS

1. Elektrėnų savivaldybės lauko įrenginių, įrengimų, statinių (toliau – įrenginių) priežiūros tvarkos aprašas (toliau – Aprašas) nustato viešose vietose esančių įrenginių techninės ir paprastosios priežiūros reikalavimus, šių įrenginių priežiūros dokumentų formas bei jų pildymo ir saugojimo tvarką. Aprašas netaikomas švietimo įstaigose, socialinių paslaugų įstaigose ir privačiose teritorijose esančių lauko įrenginių, įrengimų, statinių priežiūrai.

2. Aprašo vykdymo priežiūrą vykdo Elektrėnų savivaldybės administracijos Ūkio plėtros ir investicijų skyrius.

3. Įrenginio priežiūros tikslas – užtikrinti įrenginio saugumo reikalavimus per visą įrenginio ekonomiškai pagrįstą naudojimo trukmę. Sklypas / teritorija ir patalpos, kuriose eksploatuojami įrenginiai, turi būti saugūs, įrengti ir prižiūrimi taip, kad juos naudojant būtų išvengta nelaimingų atsitikimų (paslydimo, kritimo, susidūrimo, nudegimo, nutrenkimo, sužalojimo elektros srove, sprogimo ir pan.).

II SKYRIUS

BENDRIEJI REIKALAVIMAI

4. Vaikų žaidimų aikštelių, žaidimų ir kitos įrangos įrengimas ir priežiūra turi atitikti teisės aktų reikalavimus. Pagrindiniai įrenginių ir jų konstrukcijų techninės priežiūros ir tinkamo naudojimo uždaviniai yra šie:

4.1. laiku pastebėti, įvertinti ir likviduoti atsiradusius konstrukcijų defektus;

4.2. profilaktinėmis priemonėmis tausoti (saugoti nuo ankstyvo susidėvėjimo) įrenginius ir konstrukcijas;

4.3. išvengti įrenginių griūčių, o joms įvykus arba įvykus stichinėms nelaimėms, išvengti papildomų padarinių ir nuostolių;

4.4. siekti, kad įrenginiai nedarytų žalos žmonių sveikatai ir aplinkai.

5. Siekiant mažinti neigiamą klimato (vėjo, lietaus, drėgmės, temperatūrų pokyčių, saulės radiacijos) poveikį, būtina prižiūrėti, kad:

5.1. būtų tvarkinga įrenginių, sienų, stogų, pamatų ir kitų konstrukcijų drėgmės izoliacija, drenažiniai sluoksniai ir kt.;

5.2. būtų tvarkingi įrenginiai, skirti vandeniui pašalinti nuo statinių ir kitų konstrukcijų (apskardinimas, latakai ir kt.);

5.3. nesikauptų sniegas ir ledas prie sienų ir kitų vertikaliųjų paviršių, o susikaupus, pašalinti daugiau nei 2 m atstumu;

5.4. liūčių metu ir tirpstant sniegui ar ledui nesusidarytų vėjo blaškomi vandens srautai, šlakstantys statinių konstrukcijas;

5.5 konstrukcijų elementų sujungimo siūlėse ir kitose vietose neatsirastų pavojingų deformacijos požymių (plyšių ir kitų pažeidimų);

5.6. būtų laiku pašalinti konstrukcijų erozijos židiniai;

5.7. būtų prižiūrimos ir valomos žaidimų aikštelės, nušienauta žolė, žiemą nuvalyti ir pabarstyti smėliu takeliai;

5.8. smėlis žaidimų aikštelėse įrengtose smėlio dėžėse būtų pakeičiamas ar atnaujinamas kiekvieną pavasarį ir pagal epidemiologines reikmes, taip pat užteršus šiukšlėmis ar kitomis priemaišomis. Smėlyje neturi būti askaridžių, plaukagalvių, toksokarų echinokokų ir kitų helmintų kiaušinių. Smėlio pakeitimu ir atnaujinimu rūpinasi seniūnai, o smėlio kokybės tyrimu rūpinasi Elektrėnų savivaldybės administracijos Sveikatos apsaugos skyrius;

5.9. smėlio dėžės būtų apsaugotos nuo užteršimo (uždengiant). Smėlio dėžės dangtis turi būti neslidus;

5.10. šiukšliadėžės ir konteineriai būtų reguliariai ištuštinami;

5.11. žaislai nekeltų pavojaus vaikų sveikatai (dėl rizikos juos nuryti, įkvėpti ar susižeisti jais palietus odą, gleivinę, akis), žaislai turi būti švarūs, atitikti vaikų amžių;

5.12. žaislai būtų lengvai valomi, plaunami, dezinfekuojami;

5.13. žaidimų patalpos ir jose esanti įranga bei kitas inventorius būtų švarūs, tvarkomi, valomi kiekvieną dieną drėgnu būdu ir pagal poreikį, sanitariniams mazgams valyti turi būti skirtas atskiras inventorius;

5.14. valymo ir dezinfekcijos priemonės būtų laikomos vaikams neprieinamoje vietoje.

6. Asmenys, dirbantys su valymo, dezinfekcijos priemonėmis, turi vadovautis gamintojų instrukcijomis, gamintojų ar tiekėjų saugos duomenų lapuose nurodytais sveikatos saugos reikalavimais.

7. Užkrečiamųjų ligų židinių aplinkos kenksmingumas pašalinamas teisės aktų nustatyta tvarka.

8. Žaidimų patalpose neturi būti graužikų ir nariuotakojų. Prireikus atliekamas privalomas profilaktinis aplinkos kenksmingumo pašalinimas (dezinfekcija, dezinsekcija, deratizacija) teisės aktų nustatyta tvarka.

9. Draudžiama atlikti dezinfekciją, dezinsekciją, deratizaciją ar remonto darbus vaikams esant patalpoje.

10. Žaidimų patalpų naudojimo metu atsiradę sienų, lubų, grindų, įrenginių ar inventoriaus defektai, galintys turėti įtakos vaikų sveikatai ir saugumui, šalinami nedelsiant.

11. Ant įrenginių arba jų teritorijoje turi būti iškabinta jų naudojimo tvarka.

12. Neleidžiama silpninti konstrukcijų išpjaunant ar įpjaunant atskiras jų dalis ar elementus, gręžiant ar išmušant angas bei skyles denginiuose, sijose, sienose ir kitose laikančiosiose konstrukcijose.

13. Metalinių konstrukcijų ir detalių apsauga nuo korozijos turi būti atnaujinama įvertinant aplinkos aktyvumą įrenginių eksploatavimo metu, bet ne rečiau kaip 1 kartą per metus. Korozijos pažeistos vietos turi būti nuvalomos, o antikorozinė danga atnaujinama. Metalines konstrukcijas kaitinti ar valyti atvira ugnimi draudžiama.

14. Medinės konstrukcijos turi būti saugomos nuo drėgmės ir puvimo.

15. Medinių ir metalinių laikančiųjų konstrukcijų elementų sujungimo detalės turi būti tvarkingos.

III SKYRIUS

ĮRENGINIŲ NAUDOJIMO TVARKA

16. Ūkio plėtros ir investicijų skyrius ir atitinkamos seniūnijos seniūnas:

16.1. organizuoja ir vykdo įrenginių priežiūrą Apraše nustatyta tvarka ir apimtimi;

16.2. pastebėjęs, kad įrenginio būklė kelia pavojų žmonių sveikatai, gyvybei ar aplinkai, atsižvelgdamas į grėsmės pobūdį, privalo imtis priemonių žmonėms, aplinkai ir įrenginiui apsaugoti nuo galimų pasekmių, sustabdyti įrenginio naudojimą, uždrausti bet kokią veiklą įrenginyje (jei reikia, ir aplink įrenginį esančioje teritorijos dalyje), prireikus (kai nėra galimybės savarankiškai pasiekti šiame punkte nurodytų tikslų) informuoti savivaldybės administracijos direktorių.

17. Įrenginio naudotojas ar jo įstatyminis atstovas privalo:

17.1. naudoti ir leisti naudotis įrenginiu pagal paskirtį;

17.2. neleisti naudotis įrenginiu, kol jis nebaigtas statyti ir (ar) nustatyta tvarka nepripažintas tinkamu naudoti ar remontuojamas;

17.3. laikytis nustatytų įrenginio naudojimosi ir priežiūros reikalavimų, kad būtų išlaikytos įrenginio (jo dalių) savybės, atitinkančios esminius įrenginio reikalavimus;

17.4. laikytis kitų reikalavimų, kurie yra paskelbti ant įrenginio ar jo teritorijoje.

18. Įrenginio naudojimas ir priežiūra prasideda užbaigus jo statybą (įrengimą) ir (ar) nustatyta tvarka pripažinus įrenginį tinkamu naudoti.

IV SKYRIUS

ĮRENGINIO PRIEŽIŪROS ORGANIZAVIMAS IR VYKDYMAS

19. Įrenginio priežiūrą atlieka ir už ją atsako Ūkio plėtros ir investicijų skyrius ir atitinkamos seniūnijos seniūnas.

20. Įrenginio priežiūrą sudaro:

20.1. įrenginio nuolatinės apžiūros;

20.2. įrenginio neeilinės apžiūros;

20.3. pastebėtų įrenginio būklės defektų šalinimas;

20.4. remonto darbų organizavimas.

21. Įrenginio stebėjimo darbai vykdomi šiuo periodiškumu:

21.1. seniūnas:

21.1.1. ne rečiau kaip 1 kartą per savaitę privalo apžiūrėti vaikų žaidimų aikšteles, patalpas, įvertinti riziką, kylančią dėl įrangos naudojimo, vandalizmo (ar nėra sulūžusių detalių, ar jų netrūksta, kt.);

21.1.2. ne rečiau kaip 1 kartą per mėnesį privalo apžiūrėti sporto ir laisvalaikio įrenginius (savivaldybės sporto aikšteles, lauko treniruoklius, lieptus, vandens nusileidimo kalnelį, fontaną), įvertinti riziką, kylančią dėl įrangos naudojimo, vandalizmo (ar nėra sulūžusių detalių, ar jų netrūksta, kt.);

21.1.3. prieš kiekvieno maudymosi sezono pradžią privalo, dalyvaujant Ūkio plėtros ir investicijų skyriaus atstovui, organizuoti vandens nusileidimo kalnelio apžiūrą, kurios metu turi būti įvertinta rizika, kylanti dėl elektros energijos naudojimo, įrangos naudojimo, vandalizmo (ar nėra sulūžusių detalių, ar jų netrūksta, kt.);

21.2. Ūkio plėtros ir investicijų skyrius:

21.2.1. ne rečiau kaip 1 kartą per 3 mėnesius, jei įrangos gamintojas priežiūros instrukcijoje nenurodė kitaip, privalo atlikti vaikų žaidimų aikštelių, patalpų eksploatacinę apžiūrą, kurios metu turi būti įvertintas įrangos veikimas ir stabilumas, susidėvėjimas (ypač judančių detalių), konstrukcinis vientisumas;

21.2.2. privalo užtikrinti (teikti paslaugos pirkimo paraiškas ir prižiūrėti paslaugos teikimo atitiktį pirkimo sutarčiai), kad ne rečiau kaip 1 kartą per 12 mėnesių būtų atlikta vaikų žaidimų aikštelių, patalpų ir vandens nusileidimo kalnelio pagrindinė metinė kontrolė, įvertinta įrangos, dangos atitiktis Lietuvos standartų LST EN 1176-1:2008 [8.20], LST EN 1176-2:2008 [8.21], LST EN 1176-3:2008 [8.22], LST EN 1176-4:2008 [8.23], LST EN 1176-5:2008 [8.24], LST EN 1176-6:2008 [8.25], LST EN 1176-10:2008 [8.27], LST EN 1176-11:2014 [8.28], LST EN 1177:2008 [8.29] reikalavimams, įskaitant meteorologinių veiksnių poveikį, supuvimą ar koroziją, įrangos saugos lygio pasikeitimą dėl atlikto remonto, pridėtų, pakeistų sudedamųjų dalių. Žaidimų aikštelių ir patalpų įrangos pagrindinė metinė kontrolė turi būti atlikta įstaigos, akredituotos Lietuvos standarto LST EN ISO/IEC 17020:2012 [8.30] atitikčiai, kaip A tipo kontrolės įstaiga, laikantis Lietuvos standarto LST EN 1176-7:2008 [8.26] reikalavimų. Žaidimų aikštelės, patalpų eksploatuotojas ar savininkas turi saugoti įstaigos, atlikusios pagrindinę metinę kontrolę, išduotą kontrolės ataskaitą arba kontrolės sertifikatą.

21.3. Ūkio plėtros ir investicijų skyrius ir atitinkamos seniūnijos seniūnas atlieka neeilines apžiūras pagal savo kompetenciją, nurodytą Aprašo 15.1.–15.2.1. punktuose, nedelsiant (neatidėliojant) nuo pranešimo apie įrangos keliamą pavojų žmonėms gavimo dienos ir per 3 darbo dienas, kai pranešama apie įrangos gedimus, nekeliančius pavojaus žmonėms. Neeilinės apžiūros taip pat atliekamos po stichinių nelaimių (gaisrų, liūčių, uraganų, sprogimų ir kt.) įrenginio ir atskirų jo konstrukcijų griūties ir kitų reiškinių, sukėlusių pavojingas konstrukcijų deformacijas.

22. Jeigu atliekant įrangos vertinimą Ūkio plėtros ir investicijų skyrius ar atitinkamos seniūnijos seniūnas nustato defektus, galinčius kelti grėsmę saugai, imasi priemonių, kad nustatyti defektai būtų nedelsiant pašalinti. Jeigu to padaryti neįmanoma, turi užtikrinti, kad įranga nebūtų naudojama (ji blokuojama ar pašalinama).

23. Įrangos priežiūros veiksmai, nurodyti Aprašo 15 punkte, įrangos remonto darbai registruojami (nurodoma data, darbus vykdžiusio asmens vardas ir pavardė, pasirašoma).

24. Nuolatinių stebėjimų metu vizualiai tikrinamos įrenginio pagrindinės konstrukcijos, fiksuojami pastebėti defektai, avarijų ir griūties pavojai ir numatomos priemonės jiems pašalinti, tikrinama aplinkos sanitarinė būklė.

25. Apžiūrų metu atidžiai apžiūrimos ir tikrinamos įrenginio konstrukcijos, nustatomi defektai ir remonto darbų poreikis.

26. Įrenginio būklės įvertinimas apžiūros metu aprašomas ir registruojamas Elektrėnų savivaldybės lauko įrenginių, įrengimų, statinių apžiūrų registracijos žurnale (1 priedas), kurį pildo Ūkio plėtros ir investicijų skyriaus ir atitinkamos seniūnijos darbuotojai, atlikę apžiūras.

27. Elektrėnų savivaldybės lauko įrenginių, įrengimų, statinių apžiūrų registracijos žurnale nurodoma ši informacija:

27.1. apžiūros numeris ir data;

27.2. lauko įrenginių, įrengimų, statinių pavadinimas, adresas (jei adresas nesuteiktas, apibūdinti buvimo vietą);

27.3. nustatyti defektai ir remonto darbų poreikis (jei defektai nenustatyti, nurodoma, kad defektai nenustatyti);

27.4. apžiūrą atlikusio asmens (Ūkio plėtros ir investicijų skyriaus ar atitinkamos seniūnijos darbuotojo) vardas, pavardė, parašas. Jei apžiūrą atlieka keli asmenys, žurnale pasirašo visi apžiūrą atlikę asmenys;

27.5. rangos remonto darbus atlikęs asmuo (vardas, pavardė, parašas, remonto darbų pabaigos data).

28. Apžiūrų metu atskleidus deformacijų, defektų ar grubių įrenginio naudojimo ir priežiūros taisyklių pažeidimų, dėl kurių kyla pavojus žmonių gyvybei, sveikatai ir aplinkai arba galimi dideli materialiniai nuostoliai, atsakingas už apžiūrą asmuo privalo nedelsdamas apie tai informuoti tiesioginį vadovą, kuris turi nedelsdamas imtis veiksmų, apsaugančių žmones, aplinką ir įrenginį nuo galimų pasekmių.

V SKYRIUS

BAIGIAMOSIOS NUOSTATOS

29. Įrenginių eksploatavimo ir jų naudojimo paskirties reikalavimų įgyvendinimo priežiūrą atlieka valstybinės priežiūros institucijos.

30. Už Apraše nustatytų reikalavimų pažeidimus atsako įrenginių naudotojai, atlygindami žalą savivaldybei civiline tvarka ir atsakydami pagal Administracinių nusižengimų kodeksą už tėvų valdžios nepanaudojimą arba panaudojimą priešingai vaiko interesams, bei asmenys, atsakingi už įrenginių priežiūrą, drausmine tvarka.

____________________

Elektrėnų savivaldybės lauko

įrenginių, įrengimų, statinių priežiūros tvarkos aprašo

1 priedas

ELEKTRĖNŲ SAVIVALDYBĖS LAUKO ĮRENGINIŲ, ĮRENGIMŲ, STATINIŲ APŽIŪRŲ ŽURNALAS

Eil. Nr. Data	Lauko įrenginių, įrengimų, statinių pavadinimas, adresas	Nustatyti defektai ir remonto darbų poreikis	Apžiūrą atlikusio asmens vardas, pavardė, parašas	Įrangos remonto darbus atlikęs asmuo (vardas, pavardė, parašas, data)